CELEX: 62008TN0511
Language: mt
Date: 2008-11-27 00:00:00
Title: Kawża T-511/08: Rikors ippreżentat fis- 27 ta' Novembru 2008 — Unity OSG FZE vs Il-Kunsill u EUPOL Afganistan

7.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/44
            
         Rikors ippreżentat fis-27 ta' Novembru 2008 — Unity OSG FZE vs Il-Kunsill u EUPOL Afganistan
   (Kawża T-511/08)
   (2009/C 32/86)
   Lingwa tal-kawża: L-Ingliż
   Partijiet
   
      Rikorrenti: Unity OSG FZE (Dubai, Emirati Għarab Magħquda) (rappreżentanti: C. Bryant u J. McEwen, avukati)
   
      Konvenuti: Il-Kunsill tal-Unjoni Ewropea u Missjoni tal-Pulizija tal-Unjoni Ewropea fl-Afganistan (“EUPOL Afganistan”)
   Talbiet tar-rikorrenti
   
               —
            
            
               tannulla d-deċiżjoni tal-Missjoni tal-Pulizija tal-Unjoni Ewropea fl-Afganistan (“EUPOL Afganistan”) (i) li tiċħad l-offerta tar-rikorrenti rigward il-kuntratt għall-provvista ta' servizzi ta' sigurtà u protezzjoni mill-qrib fl-Afganistan, (ii) li tagħti l-kuntratt lil offerent ieħor kif ikkomunikat lir-rikorrenti b'ittra tat-23 ta' Novembru 2008;
            
         
               —
            
            
               tikkundanna lill-konvenut għall-ispejjeż tar-rikorrenti skont l-Artikolu 87 tar-Regoli tal-Proċedura tal-Qorti tal-Prim'Istanza.
            
         Motivi u argumenti prinċipali
   Fid-19 ta' Diċembru 2007, ir-rikorrenti kkonkludiet kuntratt mal-Missjoni tal-Pulizija tal-Unjoni Ewropea fl-Afganistan (1) (“EUPOL Afganistan”) għall-provvista ta' servizzi tas-sigurtà. F'Settembru 2008, EUPOL Afganistan ħarġet avviż ta' sejħa għal offerti dwar il-provvista ta' servizzi ta' sigurtà u protezzjoni mill-qrib li ġie ppubblikat (2) fil-websajt tal-Kummissjoni Ewropea b'relazzjoni mal-programm “EuropeAid” u skont id-dispożizzjonijiet tat-Titolu V tal-Kapitolu 1 tar-Regolament Finanzjarju 1605/2002 (3) (“ir-Regolament Finanzjarju”) u r-regoli dettaljati għall-implimentazzjoni tar-Regolament Finanzjarju li jinsabu fir-Regolament tal-Kummissjoni 2342/2002 (4).
   Ir-rikorrenti titlob l-annullament tad-deċiżjoni tal-EUPOL Afganistan tat-23 ta' Novembru 2008, li biha r-rikorrenti ġiet informata li l-offerta tagħha ma kinitx intlaqgħet u li l-kuntratt kien se jingħata lil Armor Group, fuq il-bażi tar-raġunijiet segwenti:
   L-ewwel nett, ir-rikorrenti ssostni li l-konvenut kiser il-prinċipji ta' trattament ugwali u ta' non-diskriminazzjoni previsti fl-Artikolu 89(1) tar-Regolament Finanzjarju.
   It-tieni nett, ir-rikorrenti tissottometti li nkisru l-kundizzjonijiet applikabbli għall-kuntratti bejn l-awtorità kontraenti u l-offerenti matul il-proċedura għall-għoti tal-kuntratti kif stabbiliti fl-Artikolu 99 tar-Regolament Finanzjarju u fl-Artikoli 120(2)(d) u 148 tar-Regoli ta' Implimentazzjoni.
   It-tielet nett, ir-rikorrenti ssostni li nkiser ir-rekwiżit li jiġi ppubblikat avviż ta' kuntratt l-ewwel fil-Ġurnal Uffiċjali tal-Unjoni Ewropea, qabel ma jiġi ppubblikat xi mkien ieħor, kif stabbilit fl-Artikolu 121 tar-Regoli ta' Implimentazzjoni. Skont ir-rikorrenti, dan ir-rekwiżit inkiser minħabba li l-kuntratt ġie ppubblikat l-ewwel fuq il-websajt EuropeAid, minflok fil-Ġurnal Uffiċjali.
   Ir-raba' nett, ir-rikorrenti ssostni li nkiser ir-rekwiżit li jiġu rrispettati t-termini minimi taħt il-proċedura limitata aċċellerata prevista fl-Artikolu 142(1) tar-Regolament Finanzjarju.
   Il-ħames nett, ir-rikorrenti ssostni li l-konvenut naqas milli jirrispetta r-rekwiżit stabbilit fl-Artikolu 158(a) tar-Regoli ta' Implimentazzjoni, għal perijodu ta' waqfien bejn id-deċiżjoni tal-għoti tal-kuntratt u l-firma tal-kuntratt. Barra minn hekk, ir-rikorrenti ssostni li l-konvenut naqas milli jipprovdi raġunijiet xierqa, skont l-Artikolu 253 KE.
   
      (1)  Imwaqqfa fit-30 ta' Mejju 2007, skont l-Azzjoni Konġunta tal-Kunsill 2007/369/PESK (ĠU 2007 L 139, p. 33)
   
      (2)  L-avviż ġie ppubblikat fis-Suppliment għall-Ġurnal Uffiċjali tas-7 ta' Ottubru 2008, 2008/S 194-255613.
   
      (3)  ĠU 2002 L 248, p. 1.
   
      (4)  ĠU 2002 L 357, p. 1.